Woede, kommer ná pendelaars treindrywer byna stenig | Maroela Media
“Ek is ŉ ma van drie kinders. Vroeër was ek mal oor my werk. Nóú het dit so gevaarlik geword dat ek nie weet of ek lewend by die huis gaan kom om my kinders weer te sien nie.”
Só het ŉ erg getraumatiseerde Nonhlanhla Dlamini (38), ŉ treindrywer, gesê nadat ŉ skare pendelaars haar Dinsdagoggend in ŉ treinkajuit vasgekeer en met klippe probeer doodgooi het.
Steve Harris, algemene sekretaris van die vervoervakbond Untu, het gesê Dlamini was van Durban na Stanger op pad toe pendelaars daarop aandring dat sy summier stilhou.
“Ek het geweier om dit te doen omdat dit nie toelaatbaar is nie en ŉ groot gevaar sou inhou vir die pendelaars én die trein se bemanning.
“Ek het by Briardene stilgehou waar ek veronderstel was om te stop. Die pendelaars was woedend. Hulle het die kajuit omsingel en my probeer stenig. Ek het in die kajuit probeer skuil,” het Dlamini vertel.
Volgens die vakbond het die pendelaars gedreig om Dlamini te vermoor, sou hulle haar in die hande kry. Sy is verskeie kere met klippe teen die kop getref en het erg gebloei.
“Dit was erg. Baie, baie erg.”
Dlamini moes meer as ŉ uur lank wag vir hulp om op te daag en dit is boonop nie die eerste keer dat sy die slagoffer van pendelaars se aggressie is nie. “Vir my en ander Prasa-werkers het aanranding ŉ alledaagse verskynsel geword.”
Tydens haar gesprek met Harris het Dlamini in trane uitgebars. Untu sê daar kan van geen werker verwag word om onder dié omstandighede te werk nie – selfs nie al verskaf Prasa ŉ diens van nasionale belang nie.
“Werkers is Prasa se kosbaarste bate en sonder hulle sal hy geen diens kan verskaf nie. Alle mense is geregtig op ŉ veilige en gesonde werksomgewing,” het Harris gesê.
Volgens Untu ignoreer Prasa wetgewing, terwyl die departemente van gesondheid, arbeid en vervoer, die polisie, die spoorwegveiligheidsreguleerder en selfs die regbank hom blind hou daarvoor.
Untu sê regter Cardim Sardiwalla het in 2018 al beveel dat Prasa moet voldoen aan veiligheidsbepalings. Hy het ook die belang van Prasa se verpligting – om ŉ veilige en betroubare diens te verskaf vir sy werkers en pendelaars – benadruk.
Die vakbond sê die reguleerder het Prasa se bedryfsveiligheidspermit op 31 Januarie boonop vir nóg drie maande verleng, ten spyte van voortslepende probleme.
In die nuus Prasa trein Untu
Wynvat-man ernstig siek ná hy wêreldrekord breek
Welkom in n TERRORISTE / KOMMUNISTE SUID AFRIKA. Bly jy is veilig.
So vir watter rede will hulle klippe gooi?
Arme vrou, wat net n eerlike dag se werk wil doen. Ek kry haar jammer.
Tino….die vraag vra elke regsdenkende mens hom elke dag af….miskien is dit omdat hulle kan? Nugter weet wat is die doel?
En heel moontlik het daai klomp, of van hulle, nie eers betaal vir hul rit nie.